Misc | LAPA Uitgewers
Alta Cloete is terug met ’n roman wat nie skroom om moeilike vrae te vra nie – Opdrag van oorkant
by LAPA Uitgewers on Aug 11th, 2015 Tweet
Opdrag van oorkant deur Alta Cloete verskyn hierdie maand op LAPA se rakke:
Jeanette Ferreira skryf oor Opdrag van oorkant: “Cloete se outentieke dialoog en milieuskildering blink hierin uit, so ook haar kundige fokus op die fokaliserende karakter wat tot gevolg het dat die leser uitsluitlik met Theresa identifiseer.”
Enigeen wat Alta se romans al gelees het, sal weet sy slaan kaalvuis, maar dan salf sy ook mildelik.
Daar is bitter min skrywers wat die moed het om die soort goed aan te spreek wat Alta aanspreek. Sy is ’n gloeiende voorbeeld dat lekkerlees en betrokkenheid nie van mekaar verwyderd hoef te wees nie. Die wenteling in hierdie boek kom só onverwags dat ’n mens dit nie hier wil weggee nie: Die leser moet self die openbarings beleef.
Alta Cloete is ’n Sutherlander wat al meer as dertig jaar aan die hitte van die Paarl probeer gewoond raak. Sy kon nog nie daarin slaag nie, maar het wel so vasgegroei in die Boland dat loskom amper onmoontlik sal wees. Na jare van voltyds ma-wees en werk as bibliotekaresse en voorskoolse juffrou, is haar nes nou leeg en die tyd eindelik daar om haar skryfdroom voltyds na te jaag. Haar pad het deur tydskrifverhale en romanses geloop tot by die liefdesroman. Die titel inspirerende skrywer het langs die pad ontstaan sonder dat dit haar bedoeling was om enigiemand te inspireer. Maar as dit wel gebeur, is dit natuurlik wonderlik.
Karen Adendorff: “Die lekker van hekel is dat dit goedkoop en maklik is om te begin”
by LAPA Uitgewers on Oct 10th, 2014 Tweet
Get It Hartbeespoort het by skrywer Karen Adendorff gaan kuier om meer uit te vind oor wat haar kreatiwiteit krag gee.
Adendorff het al agt boeke geskryf oor hekel en brei, onder andere Alles oor hekel, Hekel vir die lekker, 35 Kruisiesteekpatrone en Hekel nog lekkerder.
Die skrywer het gesê naaldwerk is beslis weer deesdae in die mode: “Daar was ’n tyd toe handwerk uit die mode was en daar half neergesien is op tuisgemaakte produkte, maar soos die tendens wêreldwyd, is daar beslis oor die afgelope paar jaar in Suid-Afrika ook ’n oplewing in die gewildheid van handwerk soos hekel, brei en borduur.”
Adendorff het gesels oor haar skooljare en hoe sy haar huidige loopbaan gevind het:
Karen het haarself as linkshandige van YouTube-videos af leer hekel en reken enigiemand kan leer as hulle wil. “Die lekker van hekel is dat dit goedkoop en maklik is om te begin. Jy het nie duur masjinerie of toerusting nodig nie. Dit is boonop verslawend!,” lag sy.
Sy beveel nuwelinge aan om met ’n dik hekelnaald en dik hekeldraad af te skop. “Al wat jy dan nog nodig het, is ’n goeie gids om die basiese hekeltegnieke en –steke te leer. Daar is vandag wonderlike plaaslike hekeldraad van natuurlike vesels beskikbaar, wat vroeër jare ook nie so geredelik bekombaar was nie.”
Volledige artikel: Get It Hartbeespoort
35 Kruisiesteekpatrone deur Karen Adendorff
Hekel nog lekkerder deur Karen Adendorff
Karen Adendorff gesels oor die groeiende gewildheid en terapie van hekel
by LAPA Uitgewers on Jun 2nd, 2014 Tweet
Karen Adendorff het besef dat hekel lankal nie meer net ‘n ou-tannie-aktiwiteit is nie en daarom besluit om Alles oor hekel te skryf, ‘n omvattende tegniek- en patroonboek oor hierdie besonderse vorm van handewerk. “Hekel is so gewild en baie mense vra waar hulle kan leer,” sê die outeur.
Karla Janse van Vuuren het met Adendorff gesels oor haar boek, die kuns van hekel en hoe sy self begin haak-en-steek het. “Dit is terapeuties en vir my ’n tyd om my kop skoon te kry. Die lekker ding is ook dat jy dit kan doen terwyl jy met iets anders besig is, soos televisie kyk. Dit is heerlik ontspannend,” sê Adendorff.
Deesdae is handwerk soos brei en hekel “in” en selfs jong mense raak besig met naalde en wol.
“Dit is juis hoekom ek besluit het om die boek te skryf. Hekel is so gewild en baie mense vra waar hulle kan leer. Die boek bevat al die inligting oor basiese tegnieke en steke wat ’n beginner nodig het om aan die hekel te kom,” sê Adendorff.
’n Wêreld van ontdekking met nuwe feiteboeke: Motors, Perde en ponies en Dinosourusse
by LAPA Uitgewers on May 28th, 2014 Tweet
Perde en ponies
’n Wenkombinasie van inligting oor perdry en die versorging van perde, tesame met fassinerende feite oor anatomie, gedrag en die geskiedenis van hierdie pragtige diere. Hierdie opwindende feiteboek sluit agt bladsye propvol prettige aktiwiteite in.
Reis terug na ’n tyd toe fantastiese prehistoriese diere die aarde bewandel het. Ontmoet sagmoedige reuse, vreesaanjaende roofdiere en vlieënde reptiele! Hierdie opwindende feiteboek sluit agt bladsye propvol prettige aktiwiteite in.
Motors deur LAPA Uitgewers
Perde en ponies deur LAPA Uitgewers
Dinosourusse deur LAPA Uitgewers
Video: Marthie Maré gesels oor Legkaart van jou gesig: Fisionomie in ’n neutedop
by LAPA Uitgewers on May 6th, 2014 Tweet
“Ek het nog nie een persoon gehad, in die agt jaar wat ek al praktiseer, wat terugkom na my toe en sê, ‘Dit is glad nie hoe ek is nie’.” Só het Marthie Maré, fisionoom en skrywer van Legkaart van jou gesig: Fisionomie in ‘n neutedop, vroeër die week aan Bettie Kemp gesê in ‘n onderhoud op kykNET se Dagbreek-ontbytprogram.
Fisionomie, in kort, is die studie van gesigsuitdrukkings en -kenmerke. Deur hierdie wetenskap, wat al meer as vyfduisend jaar toegepas word, kan jy byvoorbeeld meer te wete kom oor die mate waartoe jy iemand kan vertrou, hoe hulle sal reageer op verrassings en hoe hulle konflik hanteer. Kyk na die video om meer uit te vind oor Maré se boek en die wetenskap van gesigsontleding:
Verhale oor vervloë tye in Liefde in die Ou Kaap Omnibus deur Sarah du Pisanie
by LAPA Uitgewers on Apr 22nd, 2014 Tweet
Liefde in die Ou Kaap Omnibus deur Sarah du Pisanie verskyn eersdaags by LAPA:
Don Poseidon: Dit is die jaar 1790 en die Franse adel moet vlug om die guillotine te ontkom. Vermom as ’n kajuitjonge gaan ’n beeldskone jong edelvrou aan boord van ’n skip wat haar veilig aan die Kaap de Goede Hoop moet besorg. Daar wag die markies Giliomee wat sy nog nooit ontmoet het nie op haar om haar sy vrou te maak. Maar op hierdie reis vol gevare groei sy al hoe nader aan die forse skeepskaptein met sy donker hare en helderblou oë, sy liggaam soepel soos dié van ’n tier.
Lilie: In die Ou Kaap van die vroeë agtienhonderds veg ’n meisie teen haar liefde vir ’n man wat aanvanklik nie van haar as vrou bewus is nie. Dit word ’n liefde wat haar elke uur van die dag pynig want sy is daagliks in sy teenwoordigheid terwyl sy hom sy huis en tuin help regkry vir sy bruid. En in die diep stilte van die sneeu wat hulle oorval, weet sy daar sal nooit weer ’n ander man vir haar wees nie.
Sarah du Pisanie is ’n bekende en geliefde skrywer van verhale oor tye wat verby gegaan het en liefde wat stormenderhand verower.
Sarah du Pisanie het die grootste deel van haar lewe in die ou Suidwes, nou Namibië, gewoon. In 1997 het sy daar afgetree. Dié land is in haar bloed, en sy skryf graag liefdesverhale met die ou Suidwes as agtergrond. Haar eerste romanse, Jakkalswater, het in 1981 verskyn. Sy en haar man, Johan, het hulle vyftigste troudagherdenking in Desember 2008 gevier. Die liefde, glo sy, oorwin inderdaad alles en is die mens se grootste anker. Haar drie kinders en sewe kleinkinders is haar groot vreugde. Haar eerste agterkleinkind is op 25 Januarie 2010 gebore. Johan en Sarah woon deesdae op Olifantshoek in die Kalahari.
Liefde in die Ou Kaap Omnibus deur Sarah du Pisanie
Ontleed gesigsuitdrukkings met Legkaart van jou gesig deur bekende fisionoom Marthie Maré
by LAPA Uitgewers on Feb 24th, 2014 Tweet
Legkaart van jou gesig bied ’n inleiding tot Fisionomie (studie van die gesig) wat die teorie agter elke gelaatstrek verduidelik en bevat praktiese wenke oor hoe om jou ware self weer te ontdek, effektiewe kommunikasie te bevorder en verhoudings te versterk.
Die teorie word eenvoudig beskryf en gesteun deur foto’s wat dit maklik maak om nie net jou eie karaktereienskappe te kan herken nie, maar ook dié van jou familie, vriende, kollegas en selfs ’n moeilike skoonma!
Dit is ’n praktiese gids wat in jou persoonlike lewe sowel as in die werksplek gebruik kan word. Leer hoe om jou kliënt se vertroue te wen of hoekom jou kind so rebels is. Ontdek jou talente en uitdagings en die geheime boodskap wat skuil agter ’n skalkse glimlag of ’n kwaai fronsplooi!
Ook beskikbaar in Engels as Your Face Puzzle.
Marthie Maré is van die eerste voltydse praktiserende fisionome in Suid-Afrika met reeds meer as sewe jaar ervaring. Sy het in haar beroepslewe meestal met mense gewerk en vorige diens in die vermaaklikheid-, gasvryheid-, verkope en bemarkingsvelde het haar laat besef dat effektiewe kommunikasie van kardinale belang is om goeie verhoudings te smee. Sy deel vandag haar kennis van Fisionomie deur persoonlike- sowel as besigheidskonsultasies, korporatiewe aanbiedings, spanbousessies en opleiding. Sy het persoonlikheidsprofiele van talle Suid-Afrikaanse vermaaklikheidskunstenaars en ander beroemdes saamgestel en het bekendheid verwerf deur TV- en radio-onderhoude en verskeie koerant- en tydskrifartikels.
Resepte en stories deur Riana Scheepers verskyn eersdaags in Die vallei van melk en heuning
by LAPA Uitgewers on Oct 28th, 2013 Tweet
Vallei van melk en heuning word opgedeel in seisoene en die produk wat op daardie tydstip op die plaas en uit die omgewing beskikbaar is. Dit sluit ‘n wye spektrum van resepte in: van geurige elke-dag-kos, tot uithaler gebak om enige gas mee te beïndruk. Maar altyd toeganklik, eerlik en onpretensieus.
Tussendeur die resepte vertel Riana Scheepers stories, en maak dié meer as net ‘n resepteboek, inderwaarheid ‘n inspirerende lekkerlees boek wat jy nie net in die kombuis gaan lees nie.
Riana Scheepers is een van die veelsydigste skrywers in Afrikaans. Uit haar pen het agt kortverhaalbundels, twee romans, ‘n digbundel, twee rubriekbundels, kinderverhale en verskeie akademiese en joernalistieke artikels verskyn. Sy is ook samesteller van vyf bloemlesings wat in Suid-Afrika en in België verskyn het. Haar literêre werk is vertaal in Nederlands, Spaans, Frans en Engels. Sy is reeds bekroon met die Akademie vir Wetenskap en Kuns se Eugène Marais-prys, die ATKV-prosaprys, die FAK-prys en die ATKV Kinderboekprys.
Riana woon op die historiese wynplaas De Compagnie in die Wamakersvallei. Sy is bedags plaasbestuurder en snags skrywer. Sy woon ook op Paternoster in ‘n visserhuis, in Namibië in ‘n spookhuis en in ‘n kliphuis in die Tankwa-Karoo.
Onthou daardie spesiale tye met Karen Adendorff se My eerste 5 jaar
by LAPA Uitgewers on May 31st, 2013 Tweet
Versamel herinneringe vir jou pienkvoet met My eerste 5 jaar: ’n Babajoernaal.
Hierdie babajoernaal is ’n pragtig-geïllustreerde aandenkingsboek waar elke ouer hulle nuwe kleinding se eerste spesiale oomblikke en mylpale tot en met 5 jaar in plakboekvorm kan verewig.
Karen Adendorff “skep haar lewe om” en dit reflekteer ook in boeke wat sy saamgestel het wat almal wegholverkopers by LAPA was en is, byvoorbeeld Brei vir die gesin (2008), Hekel vir die lekker (2009), Naaldwerkinspirasies in samewerking met Tootjie Niemand (2010) en 35 Kruisiesteekpatrone (2012).
My eerste 5 jaar: ’n Babajoernaal deur Karen Adendorff